b'\n_START_ARTICLE_\nJohan Munster\n_START_PARAGRAPH_\nJohan Munster eli Johannes Bernhardi, Aboensis (k. kes\xc3\xa4ll\xc3\xa4 1714 Helsingin l\xc3\xa4hell\xc3\xa4) oli suomalainen kirkkoherra ja Turun akatemian k\xc3\xa4yt\xc3\xa4nn\xc3\xb6llisen filosofian professori ja rehtori._NEWLINE_Munsterin vanhemmat olivat Turun pormestari Berndt Riggertsson Munster (k. 1696) ja h\xc3\xa4nen toinen puolisonsa Margareta Pettersdotter Thessleff. H\xc3\xa4n p\xc3\xa4\xc3\xa4si ylioppilaaksi Turussa 1677 tai 1678. Munster valmistui Turun akatemiasta filosofian maisteriksi 1688 ja h\xc3\xa4net vihittiin papiksi Turun hiippakunnassa 1703._NEWLINE_Munster oli Turun akatemian ensimm\xc3\xa4isen\xc3\xa4 filosofian apulaisena ja akatemian sihteerin\xc3\xa4 sek\xc3\xa4 ylim\xc3\xa4\xc3\xa4r\xc3\xa4isen\xc3\xa4 filosofian professorina vuodesta 1692. H\xc3\xa4nest\xc3\xa4 tuli k\xc3\xa4yt\xc3\xa4nn\xc3\xb6llisen filosofian professori 1694 ja h\xc3\xa4n toimi samalla palkkapit\xc3\xa4j\xc3\xa4ns\xc3\xa4 Liedon kirkkoherrana vuodesta 1703, Turun suomalaisen seurakunnan kirkkoherrana vuodesta 1707 sek\xc3\xa4 oli Turun tuomiokapitulin j\xc3\xa4senen\xc3\xa4 vuodesta 1710. Munster toimi Turun akatemian rehtorina 1700\xe2\x80\x931701 ja 1708\xe2\x80\x931709. Munster j\xc3\xa4i isovihan alkuaikoina Turkuun ja toimi opetusteht\xc3\xa4viss\xc3\xa4 viel\xc3\xa4 kev\xc3\xa4tlukukauden 1714. H\xc3\xa4n l\xc3\xa4hti sitten sotatoimia pakoon mutta joutui ven\xc3\xa4l\xc3\xa4isten vangiksi Kumlingessa kes\xc3\xa4ll\xc3\xa4 1714. Munster kuoli saman kes\xc3\xa4n\xc3\xa4 Helsingin l\xc3\xa4hell\xc3\xa4 sotavankina ollessaan matkalla Pietariin._NEWLINE_Munster oli naimisissa vuodesta 1693 Kristina Jakobsdotter Flachseniuksen kanssa.'